Man swaar gestraf vir dubbele plaasmoordArgieffoto: AfriForum Jeug Kapt. Matimba Maluleke, woordvoerder van die Valke, het gesê Gibson Banda (43) is tot twee keer lewenslange tronkstraf gevonnis vir die moord op Johan Greyvenstein (54) en sy vrou, Annelise (53), in November 2010. Banda het op die egpaar se plaas gewerk. Die egpaar is doodgeskiet en hul liggame is in hul bakkie naby die plaashuis gevind. Banda, ŉ Zimbabwiër, het ná die moorde na sy tuisland gevlug. Hy is in Zimbabwe in hegtenis geneem en aan Suid-Afrika uitgelewer met behulp van Interpol. Volgens Maluleke is daar tydens Banda se inhegtenisneming beslag gelê op goedere wat tydens die moord gesteel is, sowel as die vuurwapen waarmee die egpaar vermoor is. Banda is tot twee keer lewenslange tronkstraf gevonnis vir die moorde, 15 jaar tronkstraf vir roof met verswarende omstandighede, drie jaar tronkstraf vir die onwettige besit van ŉ vuurwapen en drie jaar tronkstraf vir die onwettige besit van ammunisie. Genl.maj. Thobeka Jozi, hoof van die Valke in Limpopo, het die vonnis verwelkom. “Ons glo dit sal ŉ sterk boodskap rig aan voornemende misdadigers. Ons wil die polisie, nasionale vervolgingsgesag en almal andersins betrokke bedank vir hul toewyding om seker te maak die oorledenes se familie kry berusting rakende die gruwelike voorval wat hulle moes deurmaak.”